[Foto's] Derduisende hektaar deur wegholbrande verwoes | Maroela Media
Wegholbrande in die Oos-Kaap tussen Lady Grey en Barkly-Oos (September 2017). Foto: Facebook
Minstens 20 plase, waarvan minstens sewe heeltemal vernietig is, het vandeesweek deurgeloop onder 'n verwoestende wegholbrand tussen Lady Grey en Barkly-Oos in die Oos-Kaap.
Dié brand het vermoedelik Sondag in die Lady Grey-gebied begin en vinnig oor Witteberg in die rigting van Barkly-Oos versprei. Teen Woensdag is meer as 40 000 ha weiding verwoes.
Piet Steyn, hoofbrandbeskermingsbeampte van die distrik, het gesê die weerstoestande was uiters droog en winderig wat dit baie gunstig vir welholbrande gemaak het. "Alle grondeienaars was bewus van die hoë risiko vir veldbrande voor hierdie brand begin het. Die winterseisoen was veral droog en daar is geen vog in die veld oor nie."
Steyn het gesê ongeveer 40 boere, 160 plaaswerkers, drie spanne brandbestryders van Working on Fire, brandbestryders van die Joe Gqabi-munisipaliteit en beamptes van die Oos-Kaapse brandbeskermingsvereniging het almal gehelp om teen vlamme te baklei. "Die gebied is baie bergagtig wat dit moeilik gemaak het om die brand te bestry soos dit deur die vallei versprei het. Sterk winde het ook die vlamme aangeblaas en die paaie en strome het niks gedoen om die brand te stuit nie," het Steyn gesê.
Hy het gesê 'n vliegtuig is gebruik om die omvang van die brand te bepaal, terwyl 'n helikopter mense by die berg opgevlieg het om brande daar te blus. Die helikopter kon egter net 'n kort rukkie vlieg voordat die winde te erg geraak het. Steyn het gesê dit was nie moontlik om waterbomme te gebruik om die brand te blus nie, aangesien daar nie genoeg water beskikbaar was nie.
Volgens Steyn is 24 plase deur die brand geraak, waarvan 12 plase geen weiding meer oor het nie. "Die verlies aan vee is ingrypend, maar die presiese getalle is nog nie bekend nie. Baie wild het ook doodgebrand. Dit is moeilik om te sê hoeveel, maar baie karkasse is opgemerk," het hy gesê.
Hy het gesê hoewel geen geboue deur die brand vernietig is nie, is die lewens van ongeveer 600 mense deur die brande geraak. "Gelukkig was daar geen sterftes nie, maar vier mense het beserings opgedoen."
Die SAPD het Woensdag in 'n verklaring gesê inwoners in die omgewing is steeds op hoë paraatheid aangesien sterk winde steeds in die gebied voorkom en daartoe kan lei dat die brande weer opvlam. Volgens die SAPD is minstens 26 000 ha weiding verwoes, 20 plase deur die brand geraak en sewe plase heeltemal verwoes. Die SAPD het gesê veeverliese word steeds bepaal.
Steyn het Donderdagoggend aan Maroela Media bevestig dat nuwe brande steeds plek-plek opvlam en dat inwoners en brandbestryders steeds teen die brande veg.
dit is baie erg….sterkte aan almal wat geraak raak
Dis wat ek nie verstaan nie. Hoe laat boere die skape doodbrand. Kan mens nie die drade KNIP dat hulle kan vlug na veiligheid nie?? Selfde met boere wat beeste sal sien vrek van honger en dors in 'n kamp. HOEKOM. oor dit jou besitting is? GEE die goed weg vir iemand wat hulle kan voer of slag hulle of doen iets maar moenie die diere laat ly nie!
Ontsteld, was jy al in so 'n natuurramp waar jy jou besittings moes sien wegspoel of verbrand? Daar is partykeer regtig niks wat jy kan doen om jou diere te red nie. As jy nog nie daar was nie, moenie oordeel nie! Dink jy dis vir die boere lekker om te sien hoe alles waarvoor hulle gewerk het, in vlamme opgaan?
Gaan jy jou salaris weggee ter wille van … die wat nie werk kry nie, wat nie 'n dak oor hul kop het nie? Nee jy gaan nie! Gaan jy tevrede wees om swak gehalte vleis in die winkel ten duurste aankoop – want dit is wat jy sopas voorgestel het? 'n Boer hou nie diere aan vir die lekkerte nie, dis sy besigheid, sy brood en botter. Moet jy al jou diere in 'n droogte jaar verkoop en dan mense in die oë kyk om aan die lewe te bly of moet jy hoop dit kom reën? Weet jy… Lees meer »